ANC olie op georganiseerde misdaad se vuur – drukgroep(Foto: Unsplash) Die drukgroep Action Society sê rowers teiken al hoe meer polisiebeamptes en -stasies landwyd vir vuurwapens te midde van vrese dat onwettige wapens geweldsmisdaad in Suid-Afrika aandryf. Volgens die Global Initiative Against Transnational Organised Crime is Suid-Afrika negentiende op ŉ lys van 193 VN-lidlande op die internasionale georganiseerde misdaadindeks. Onder Afrika-lande lê Suid-Afrika in die vyfde plek, met net die Demokratiese Republiek van die Kongo, Nigerië, die Sentraal-Afrikaanse Republiek en Kenia wat vrotter gevaar het. Ian Cameron, woordvoerder vir Action Society, waarsku al hoe meer Suid-Afrikaners gaan weens misdaad sterf omdat die ANC se “monopolie op wetstoepassing” gaan beteken georganiseerde misdaad hou aan toeneem. “Die ANC is ŉ korrupte organisasie wat teer op georganiseerde misdaad in Suid-Afrika. Hoe kan daar van hom verwag word om te regeer en wet en orde te handhaaf as hyself by misdadige bedrywighede betrek word?” sê Cameron. Bheki Cele, minister van polisie, het onlangs bevestig 289 polisiebeamptes se vuurwapens is buite polisiestasies van hulle gesteel. Oor die afgelope twee jaar is minstens 10 polisiestasies boonop van vuurwapens of ammunisie beroof. “Die polisie is vinnig besig om een van die grootste verskaffers van onwettige vuurwapens in die land te word – terwyl min. Cele steeds probeer om wetsgehoorsame burgers se reg om vuurwapens vir selfverdediging te besit, te skrap. “Cele moet ophou om die veiligheid van Suid-Afrikaners te politiseer,” sê Cameron. Duisende Suid-Afrikaners het reeds beswaar aangeteken teen die vuurwapenwysigingswetsontwerp. Een van die mees omstrede wysigings is die skrapping van “selfverdediging” as rede om ŉ vuurwapen te besit. Ander besware sluit in die beperking op die getal vuurwapenlisensies wat toegewyde en beroepsjagters mag besit en die verwydering van die vermoë om vuurwapens en ammunisie in private versamelings te hou. Cameron sê Action Society steun die desentralisering van die polisie en glo dit gaan lei tot beter bestuur, aanspreeklikheid en prestasie. “Action Society het groot simpatie en empatie met die goeie manne en vroue in blou wat hul beste doen met min of geen hulpbronne van die polisie nie. “Ons salueer hulle en bedank hulle vir hul onbaatsugtige dapperheid terwyl hul leierskap gebrekkig is.”